Referendum gee dalk aan Kagame derde termyn – praag.co.za
Amerika het nietemin verklaar dat hy 'n voorbeeld moet stel in die streek, deur na afloop van sy tweede termyn as president die tuig in 2017 neer te lê.
Die debat oor 'n beperking van ampstermyne in Afrika woed oral op die kontinent voort.
In naburige Burundi het pres. Pierre Nkurunziza se verkiesing vir 'n derde termyn sterk opposisie uitgelok en die nasie in 'n krisis gedompel.
Kagame, wat vir die eerste keer in 2003 verkies is, het nog nie sy voornemens om vir 'n derde termyn verkiesbaar te wees, amptelik bekend gemaak nie, maar het gesê diegene wat wil hê hy moet aanbly, moet hom oortuig.
"Ek luister nog," het hy senior amptenare van die regerende Rwanda ­Patriotic Front Sondag meegedeel. "Wat ook al julle van my verwag, sal gegrond wees op die uitslag van die referendum en gevolglik sal my antwoord eers ná die referendum kom."
Na verwagting sal die kabinet eersdaags die datum van die referendum bekend maak. Dit kan moontlik nog dié maand plaasvind.
Ingevolge voorgestelde grondwetlike wysigings, wat deur die parlement goedgekeur is, en nou na die volk gaan vir stemming, sal Kagame toegelaat word om in 2017 vir nog 'n termyn van sewe jaar plus twee daaropvolgende termyne van vyf jaar elk, te staan, wat hom moontlik tot 2034 aan bewind kan hou.
Rwanda se klein hoof opposisieparty, het probeer om die wysigings te verhinder om Kagame se termyn te verleng, maar 'n hof het hul besware van die hand gewys.
Skrywer praagGepubliseer op 8 Desember 2015 Kategorieë Nuus, Suider-AfrikaSleutelwoord afrika, derde termyn, Paul Kagame, rwanda, volksmoord, VSA
Vorige Vorige artikel: ISIS aanvaar verantwoordelikheid vir bomaanval in Jemen
Volgende Volgende artikel: Frankryk raak al hoe vlootblouer: Marine Le Pen sit geen voet verkeerd in aanloop tot 2de rondte